Nordjyderne valfarter til Gøteborg som aldrig før. "Penge sparet er penge tjent," lyder et gammelt mundheld, og det kan der filosoferes over tværs over Kattegat, mens man tjekker kronekursen både i Danmark og hinsidan. Den svenske krone står således i 0,64 kroner, og derfor kan du spare én krone, hver gang du bruger tre. Se hele indslaget nederst. TV2 Nord tog turen med over Kattegat fra Frederikshavn i tirsdags, og selv på en hverdagsmorgen var der masser af nordjyder ombord på færgen til Gøteborg. Hellere Gøteborg end København Laura Grønning fra Frederikshavn havde booket en shoppingtur sammen med tre veninder. Hun fortæller, at den svenske storby er valgt over en tur til den danske hovedstad: -	Vi synes jo bare, det er dejligt med en shoppetur til Gøteborg – hurtigt derover og hurtigt hjem igen. Vi skal blandt andet over og kigge på genbrugstøj  - det er jo ikke lige det største i Frederikshavn, siger Laura Grønning og indskyder, at en tilsvarende tur til København ville være "langt dyrere". Allerede sidste år oplevede Stena Line et stigende antal danske rejsende mod Sverige, men i år ser det ud til at slå alle rekorder: 36 procent flere tager turen til Gøteborg fra Danmark lige nu. -	Det har været en trend, der har vokset og er blevet stærkere. Vi har set en fremgang siden starten af året, men nu  hvor vi går ind i højsæsonen, ser det ud til at toppe. Der er ekstremt mange danskere, der besøger Gøteborg og Sverige lige nu, siger Ulf Staaff, destinationschef i Stena Line i Danmark. Trygt - og billigt Ifølge Ulf Staaff er der flere ting, der får os til at vælge at rejse til Sverige. Der er en tendens til, at vi rejser mere i vores nærområder i de nordiske lande, fordi det både er trygt, men også bekvemt med de kortere afstande. Men den lave svenske kronekurs spiller en kæmpestor rolle lige nu – og det bekræfter de mange nordjyder, vi møder på gaden i Gøteborg: Rikke Nysted og hendes mand Tobias Bræmer var egentligt  taget til Småland på grund af den flotte natur, men de blev overraskede over, hvor billigt der er i Sverige: -	Når vi handler i supermarkedet, når vi er ude at spise, så kan vi godt mærke, at vi får mere for pengene end i Danmark, siger Tobias Bræmer. -	Vi vidste faktisk ikke at kursen på den svenske krone var så lav, da vi skulle på sommerferie. Jeg har fundet ud af, at bleer og slik er meget billigere her, men generelt er priserne bare lavere, siger Rikke Nysted. Dårlig udvikling - for nogle Men der er en bagside af medaljen. Mens danskerne nærmest valfarter til Sverige, står det anderledes til den anden vej. -	Det er dyrt for svenskere at rejse til Danmark.  Hos Stena Line er vi ikke de eneste, der ser denne trend. Vi kan blandt andet se det på hotelovernatninger og i al anden turist-statistik også, siger Ulf Staaf fra Stena Line. Faktisk foretrækker rederiet mere stabile kurser på de nordiske valutaer, hvor både den svenske, men også den norske krone er helt i bund. Men foreløbigt kommer den danskerne til gode. Laura Grønning var i hvert fald tilfreds med sine indkøb i Gøteborg: - Jeg har fundet nogle smarte  vintage boots, som har kostet mig 400 kroner. Jeg kunne ikke lade være! Og så har jeg købt en kjole og et par toppe, så det har været en megafed tur, siger hun.

Opsummering:
En svensk kronekurs på ca. 0.64 betyder, at du spare én krone, hver gang du bruger tre.